Document ID: 32004R1493

ΚΑΝΟΝΙΣΜΌΣ (ΕΚ) αριθ. 1493/2004 ΤΗΣ ΕΠΙΤΡΟΠΉΣ
της 23ης Αυγούστου 2004
σχετικά με τη θέσπιση μεταβατικών μέτρων λόγω της προσχώρησης της Κύπρου, της Τσεχικής Δημοκρατίας, της Εσθονίας, της Ουγγαρίας, της Λεττονίας, της Λιθουανίας, της Μάλτας, της Πολωνίας, της Σλοβενίας και της Σλοβακίας όσον αφορά τις απαιτήσεις για τη χορήγηση επιστροφών για τις εξαγωγές ορισμένων προϊόντων γάλακτος ή αυγών σύμφωνα με τον κανονισμό (ΕΚ) αριθ. 1520/2000
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 2 παράγραφος 3,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το πρώτο εδάφιο του άρθρου 41,
Εκτιμώντας τα ακόλουθα:
(1)
Το άρθρο 16 παράγραφος 10 του κανονισμού (ΕΚ) αριθ. 1520/2000 της Επιτροπής, της 13ης Ιουλίου 2000, για τη θέσπιση κοινών λεπτομερών κανόνων εφαρμογής του συστήματος επιστροφών κατά την εξαγωγή και των κριτηρίων καθορισμού του ύψους τους, για ορισμένα γεωργικά προϊόντα, εξαγόμενα υπό μορφή εμπορευμάτων μη υπαγομένων στο παράρτημα Ι της συνθήκης (1) προβλέπει ότι, για να χορηγηθεί μια επιστροφή σχετικά με τα προϊόντα που αναφέρονται στο άρθρο 1 της οδηγίας 92/46/ΕΟΚ του Συμβουλίου, της 16ης Ιουνίου 1992, για τη θέσπιση των υγειονομικών κανόνων για την παραγωγή και την εμπορία νωπού γάλακτος, θερμικά επεξεργασμένου γάλακτος και προϊόντων με βάση το γάλα (2), ή στο άρθρο 1 της οδηγίας 89/437/ΕΟΚ του Συμβουλίου, της 20ής Ιουνίου 1989, σχετικά με τα προβλήματα υγείας και υγιεινής όσον αφορά την παραγωγή και τη διάθεση στην αγορά των προϊόντων αυγών (3), και εμφανίζονται στο παράρτημα Β του κανονισμού (ΕΚ) αριθ. 1520/2000, πρέπει τα προϊόντα αυτά να παρασκευάζονται σύμφωνα με τις απαιτήσεις των οδηγιών αυτών και να φέρουν το απαιτούμενο σήμα καταλληλότητας.
(2)
Η απόφαση 2004/280/ΕΚ της Επιτροπής, της 19ης Μαρτίου 2004, για θέσπιση μεταβατικών μέτρων σχετικά με την εμπορία ορισμένων προϊόντων ζωικής προέλευσης που αποκτώνται στην Τσεχική Δημοκρατία, την Εσθονία, την Κύπρο, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία (4) (στο εξής «νέα κράτη μέλη») θεσπίζει μεταβατικά μέτρα για τη διευκόλυνση της μετάβασης από το ισχύον καθεστώς στα νέα κράτη μέλη στο προκύπτον από την εφαρμογή της κοινοτικής κτηνιατρικής νομοθεσίας. Σύμφωνα με το άρθρο 3 της απόφασης αυτής, τα κράτη μέλη πρέπει να επιτρέπουν την εμπορία από την 1η Μαΐου έως τις 31 Αυγούστου 2004 προϊόντων γάλακτος ή αυγών, τα οποία προέρχονται από εγκαταστάσεις στα νέα κράτη μέλη που είναι εξουσιοδοτημένες να εξάγουν στην Κοινότητα πριν από την ημερομηνία προσχώρησης, με την προϋπόθεση ότι τα προϊόντα αυτά φέρουν την κοινοτική σήμανση καταλληλότητας προς εξαγωγή των οικείων εγκαταστάσεων και συνοδεύονται με έγγραφο το οποίο πιστοποιεί ότι παρασκευάστηκαν σύμφωνα με την απόφαση 2004/280/ΕΚ.
(3)
Είναι επομένως σκόπιμο να υπάρξει παρέκκλιση από τον κανονισμό (ΕΚ) αριθ. 1520/2000 και να προβλεφθεί ότι τα αγαθά τα οποία είναι σύμφωνα με το άρθρο 3 της απόφασης 2004/280/ΕΚ και η εμπορία των οποίων επιτρέπεται κατά την περίοδο από την 1η Μαΐου έως τις 31 Αυγούστου 2004 πρέπει να είναι επιλέξιμα για επιστροφή κατά την εξαγωγή.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οριζόντιων ζητημάτων σχετικά με τις συναλλαγές μεταποιημένων γεωργικών προϊόντων που δεν υπάγονται στο παράρτημα I της συνθήκης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 16 παράγραφος 10 του κανονισμού (ΕΚ) αριθ. 1520/2000, τα προϊόντα που παράγονται πριν από την ημερομηνία προσχώρησης στις εγκαταστάσεις της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας που είναι εξουσιοδοτημένες να εξάγουν στην Κοινότητα προϊόντα πριν από την ημερομηνία προσχώρησης και τα οποία εξάγονται από την Κοινότητα κατά την περίοδο από την ημερομηνία προσχώρησης έως τις 31 Αυγούστου 2004, είναι επιλέξιμα για επιστροφή κατά την εξαγωγή, με την προϋπόθεση ότι πληρούν τους όρους του άρθρου 3 στοιχεία α) και β) της απόφασης 2004/280/ΕΚ.
Άρθρο 2
Ο παρών κανονισμός αρχίζει να ισχύει υπό την επιφύλαξη και από την ημερομηνία έναρξης ισχύος της συνθήκης προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας.
Εφαρμόζεται στις δηλώσεις εξαγωγών από την ημερομηνία που ο παρών κανονισμός τίθεται σε ισχύ έως τις 31 Αυγούστου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Αυγούστου 2004.

Labels: 3
15
17